b'\n_START_ARTICLE_\nOsvaldas Balakauskas\n_START_SECTION_\nI\xc5\xa1silavinimas, dalykin\xc4\x97 veikla\n_START_PARAGRAPH_\nOsvaldas Balakauskas mok\xc4\x97si Vilniaus pedagoginio instituto Muzikos fakultete (1957\xe2\x80\x931961 m.), Kijevo konservatorijoje, Boriso Liato\xc5\xa1inskio klas\xc4\x97je studijavo kompozicij\xc4\x85 (1964\xe2\x80\x931969 m.). Saj\xc5\xabd\xc5\xbeio tarybos narys (1988\xe2\x80\x931992 m.), Lietuvos ambasadorius Pranc\xc5\xabzijoje, Ispanijoje ir Portugalijoje, (reziduojantis Pary\xc5\xbeiuje (1992\xe2\x80\x931994 m.), Lietuvos muzikos ir teatro akademijos Kompozicijos katedros ved\xc4\x97jas (1988\xe2\x80\x931992 ir 1994\xe2\x80\x932006 m.).\n_START_SECTION_\nK\xc5\xabryba, jos bruo\xc5\xbeai\n_START_PARAGRAPH_\nOsvaldas Balakauskas yra vienas i\xc5\xa1 nedaugelio \xc5\xa1iuolaikini\xc5\xb3 Lietuvos kompozitori\xc5\xb3, ambicingai pl\xc4\x97tojan\xc4\x8di\xc5\xb3 originali\xc4\x85 muzikos komponavimo sistem\xc4\x85. K\xc5\xabrybinio kelio prad\xc5\xbeioje studijuodamas Kijeve, Osvaldas Balakauskas bendravo su avangardistines id\xc4\x97jas puosel\xc4\x97jan\xc4\x8diais Ukrainos kompozitoriais, susi\xc5\xbeav\xc4\x97jo K. \xc5\xa0tokhauseno, P. Bulezo, J. Ksenakio ir ypa\xc4\x8d A. Veberno bei O. Mesiano k\xc5\xabryba._NEWLINE_Osvaldo Balakausko kompozicinei technikai b\xc5\xabdingos 2 kryptys. I\xc5\xa1 vienos pus\xc4\x97s technika pl\xc4\x97tojama per specifin\xc4\xaf serializm\xc4\x85, kai serija reguliuoja transpozicij\xc4\x85. Transpozicijos objektais gali tapti gars\xc5\xb3 grup\xc4\x97, akordas, akord\xc5\xb3 grup\xc4\x97, tam tikros derm\xc4\x97s ar net jau sukomponuotos (stilisti\xc5\xa1kai atpa\xc5\xbe\xc4\xafstamos) muzikos fragmentas. I\xc5\xa1 kitos pus\xc4\x97s \xe2\x80\x93 per nauj\xc4\x85j\xc4\x85 diatonik\xc4\x85, eksploatuojant 8, 9, 10 ir 11 gars\xc5\xb3 diatonines sistemas ir j\xc5\xb3 vidin\xc4\x99 strukt\xc5\xabr\xc4\x85. \xc5\xa0i sistema i\xc5\xa1pl\xc4\x97tota teorin\xc4\x97je Osvaldo Balakausko studijoje \xe2\x80\x9eDodekatonika" (I dalis buvo i\xc5\xa1leista Krokuvos muzikos akademijoje)._NEWLINE_Nauj\xc4\x85ja harmonija (da\xc5\xbeniausiai besiremianti oktatotiniais ir eneatoniniais modeliais) kuriamas ypatingas, intriguojantis garsinis \xe2\x80\x9eklimatas\xe2\x80\x9c, atpa\xc5\xbe\xc4\xafstamas kaip \xe2\x80\x9eBalakausko tonalumas". Grie\xc5\xbetai organizuota garso auk\xc5\xa1\xc4\x8dio sfera yra derinama su ritmo sistemomis, kildinamomis i\xc5\xa1 Blacherio teorij\xc5\xb3.'